PTT เทรดสนั่นรับพาร์ใหม่! สถิติชี้ชัดแรลลี่ยาวทะลุเป้า 62.80 บาท!
PTT เทรดสนั่นรับพาร์ใหม่! สถิติชี้ชัดแรลลี่ยาว ลุ้นทะลุเป้า 62.80 บาท! โดยราคาหุ้นเปิดตลาดที่ 57.75 บาท ล่าสุด ณ เวลา 10.00 น. อยู่ที่ระดับ 58 บาท สูงสุดที่ระดับ 58 บาท ต่ำสุดที่ระดับ 57.25 บาท  ด้วยมูลค่าซื้อขาย 941.05 ล้านบาท จากวานนี้ปิดการซื้อขายที่ระดับ 572 บาท
24 เม.ย. 2561

ผู้สื่อข่าวรายงานว่า ราคาหุ้นบริษัท ปตท. จำกัด (มหาชน) หรือ PTT ซื้อขายด้วยมูลค่าที่ตราไว้ (พาร์) ใหม่ที่หุ้นละ 1 บาท จากเดิม 10 บาท เป็นครั้งแรกในวันนี้ (24 เม.ย.) โดยราคาหุ้นเปิดตลาดที่ 57.75 บาท ล่าสุด ณ เวลา 10.00 น. อยู่ที่ระดับ 58 บาท สูงสุดที่ระดับ 58 บาท ต่ำสุดที่ระดับ 57.25 บาท  ด้วยมูลค่าซื้อขาย 941.05 ล้านบาท จากวานนี้ปิดการซื้อขายที่ระดับ 572 บาท
ทั้งนี้ แหล่งข่าวจากวงการเงิน ประเมินว่า หุ้น PTT มีกำหนดเทรดพาร์ใหม่ที่หุ้นละ 1 บาท จะมีโอกาสได้รับแรงซื้อขายเข้ามาอย่างหนาแน่นกว่าปกติด้วยแรงหนุนของการแตกพาร์ ซึ่งจะทำให้นักลงทุนรายย่อยมีโอกาสเข้าซื้อขายหุ้นได้ง่ายขึ้น และมีสภาพคล่องหุ้นดียิ่งขึ้นกว่าเดิม
โดยหากอิงฐานราคาหุ้นล่าสุดในวานนี้ (23 เม.ย. 2561) ที่ปิดการซื้อขายที่ระดับ 572 บาท เท่ากับในวันนี้หุ้น PTT จะเริ่มต้นซื้อขายด้วยราคาหุ้น 57.20 บาท  และจากฐานราคาล่าสุดยังมีอัพไซด์จากราคาเป้าหมาย Consensus ปัจจุบัน ซึ่งเฉลี่ยอยู่ที่ระดับ 62.80 บาท
ทั้งนี้ ในเบื้องต้นคาดว่า ช่วงระยะแรกของการซื้อขายหุ้น PTT อาจจะมีแรงขายทำกำไรออกมาบางส่วนกดดันราคาหุ้นในกระดานอยู่บ้าง หลังจากช่วงที่ผ่านมาราคาหุ้น PTT ได้ปรับตัวเพิ่มขึ้นต่อเนื่องขานรับกรณีที่ประชุมผู้ถือหุ้นครั้งล่าสุดได้มีมติอนุมัติแตกพาร์หุ้นอย่างเป็นทางการ
นอกจากนี้ ทางบริษัทยังเริ่มต้นเทรดหุ้นด้วยพาร์ใหม่เร็วกว่าที่ตลาดคาดไว้ในช่วงปลายเดือน เม.ย.นี้ จากเดิมคาดเริ่มเทรดต้นเดือน พ.ค. ดังนั้น จากปัจจัยข้างต้นจึงผลักดันให้หุ้น PTT ในช่วงที่ผ่านมาปรับเพิ่มขึ้นมาต่อเนื่องพร้อมกับทำนิวไฮตั้งแต่เข้าจดทะเบียนในตลาดหลักทรัพย์ฯ ที่ระดับ 590 บาท (พาร์ 10 บาท) เมื่อวันที่ 20 เม.ย.ที่ผ่านมา
อย่างไรก็ตาม ถึงแม้ในวันนี้จะมีแรงขายทำกำไรหุ้น PTT ออกมา แต่ในขณะเดียวกันคาดจะได้รับแรงซื้อหนุนหุ้นส่วนหนึ่งจากทางรายย่อยเข้ามามากขึ้น ประกอบกับในเชิงพื้นฐานแล้วภาพรวมของ PTT ยังคงแข็งแกร่งและมีโอกาสเติบโตต่อเนื่อง ทำให้ในระยะยาวแล้วหุ้น PTT มีโอกาสทำราคาปรับเพิ่มขึ้นต่อเนื่องคล้ายกับหุ้นบริษัท ท่าอากาศยานไทย จำกัด (มหาชน) หรือ AOT ที่หลังจากแตกพาร์แล้วราคาหุ้นเพิ่มขึ้นต่อเนื่องในภายหลัง
 
ด้าน บล.ไอร่า คาด SET ยังมีความผันผวน แนะระวังแรงขายทำกำไรหุ้นกลุ่มพลังงาน โดยเฉพาะ PTT ที่มีแรงเก็งกำไรต่อเนื่องในช่วงที่ผ่านมาจากประเด็นการแตก Par ซึ่งในวันนี้จะเริ่มซื้อขาย Par ใหม่ ที่ 1.0 บาท จากเดิม 10.0 บาท อย่างไรก็ตามราคาหุ้นที่ปรับลดลง คาดเป็นโอกาสในการเข้าลงทุนภายใต้ราคาน้ำมันที่ยังทรงตัวในระดับสูงทั้ง 3 ตลาด (WTI, Brent และ Dubai) และอยู่ในระดับสูงสุดนับจากปลายปี 57 อยู่ในกรอบ 68 – 75USD คาดยังเป็นปัจจัยหนุนหุ้นกลุ่มพลังงาน รวมถึงการเปิดประมูลสัมปทานปิโตรเลียมแหล่งบงกช-เอราวัณ ซึ่งคาดมีแรงเก็งกำไร PTTEP โดยคาดมีเปิดประมูลช่วงก.ย.’61 และทราบผลประมูลในเดือนธ.ค.61 ขณะที่คาดยังมีแรงเก็งกำไรผลประกอบการ – ไตรมาส 1/61  ในกลุ่ม Real Sector ที่คาดทยอยประกาศถึงกลางเดือนพ.ค.